**Ældrerådet**

**Den 26. oktober 2023**

**Ældrerådets høringssvar**

**Ældrerådet har på møde den 23. oktober drøftet Movia plan for Nyt RingNet og busomlægninger i Albertslund og efterfølgende deltaget i Borgermødet om emnet.**

**Vi har følgende kommentarer:**

Ældrerådet mener overordnet set, at planen ser fornuftig ud. Der er rimelig busdækning gennem hele Albertslund og godt med 149 som ringbus i kommunen. Det ville dog være godt, om linje 149 kunne køre med 20 min. drift i dagtimerne i stedet for, som i forslaget, kun to gange i time, ligesom vi gerne så flere afgange i timen om aftenen. I forslaget er der beskrevet 1 afgang pr. time om aftenen og i weekenderne. Da 149 netop er ring-bussen, betjener denne linje en stor del af Albertslund – specielt Albertslund Syd og Vest, inklusive stadion. Det er forventningen, at det vil være nemt at skifte fra 149 til Letbanen, som, går vi ud fra, har stoppested ved Glostrup Hospital.

Det kan også undre os, at linje 144 kun har én afgang i timen. Det vil være den bus, der skal betjene Herstedvestervej, Robinielunden, parcelhusene ud mod Herstedvestervej og de to seniorboligbebyggelser.

Vi finder det uhensigtsmæssigt at lade 144 betjene seniorboligerne ved Hjørnegårdsstræde, da busstoppestedet kun nås via trapper. Man kunne i stedet lave et busstoppested på Skallerne, så det bliver linje 149, der betjener Hjørnegårdsstræde. Busstoppestedet bør placeres tættest på bebyggelsen, selvom det betyder, at man skal forbi stadion og vende for at komme videre, men man undgår at skulle krydse vejen.

Der er efter planen ikke mulighed for at skifte fra 144 til anden bus uden at skulle mod Albertslund station. Det ville være godt, om der var mulighed for at skifte til en anden buslinje også i den nordlige del af byen (linje 143).

Det bedste ville dog være, at lade linje 143 blive en ”ringlinje” indenfor Albertslund. I stedet for at lade bussen stoppe ved Galgebakken, kunne den fortsætte ad Herstedvestervej tilbage til Damgårdsvej. Derved ville den også kunne betjene seniorboligerne ved Hjørnegårdsstræde. Set med Ældrerådet øjne ville det være en god løsning, da det så ville være nemt for seniorerne at komme til fx Aktivitetscentret Damgårdshave. Og bussen skal vel under alle omstændigheder hen i rundkørslen ved Herstedvestervej for at vende?

Det er vigtigt, at der er god sammenhæng mellem busserne. Man skal kunne komme på tværs i byen. Det kan man kun ved at skifte bus undervejs – ved stationen eller ved Tranehusene/Kærmosevej, som er et knudepunkt for 141, 143 og 149. Her er det vigtigt at have in mente at 149 kun har to afgange i timen. Man bør derfor ikke vente ret længe på en anden linje, for at det skal virke rimeligt.

Vi kan ikke se, om forslaget til fremtidig busdrift er baseret på passagertal på de enkelte ruter. Det ville være nyttig viden at have.

Der er for os at se sammenhæng mellem antal busser pr. time og brugen af dem.

**På Ældrerådets vegne**

**Bente Clausen**

**Formand**